CELEX: 62014TN0171
Language: sk
Date: 2014-03-20 00:00:00
Title: Vec T-171/14: Žaloba podaná 20. marca 2014 – Léon Van Parys/Komisia

19.5.2014   
            
            
               SK
            
            
               Úradný vestník Európskej únie
            
            
               C 151/28
            
         Žaloba podaná 20. marca 2014 – Léon Van Parys/Komisia
   (Vec T-171/14)
   2014/C 151/36
   Jazyk konania: holandčina
   
      Účastníci konania
   
   
      Žalobkyňa: Firma Léon Van Parys NV (Antverpy, Belgicko) (v zastúpení: P. Vlaemminck, B. Van Vooren a R. Verbeke, Rechtsanwälte)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil list Komisie z 24. januára 2014, ktorým Komisia oznamuje, že lehota pre spracovanie podľa článku 907 nariadenia č. 2454/93 sa prerušuje,
            
         
               —
            
            
               určil, že sa článok 909 nariadenia č. 2454/93 podľa rozsudku Všeobecného súdu T-324/10 z 19. marca 2013 vo veci REM/REC 07/07 uplatní v plnom rozsahu v prospech žalobkyne,
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby, žalobkyňa uvádza dva žalobné dôvody.
   
               1.
            
            
               Prvý žalobný dôvod založený na porušení článkov 907 a 909 nariadenia č. 2454/93 (1) a práva na dobrú správu vecí verejných zakotveného v článku 41 Charty základných práv Európskej únie.
               
                           —
                        
                        
                           Podľa žalobkyne zrušil rozsudok Všeobecného súdu z 19. marca 2013, Firma Van Parys/Komisia so spätnou účinnosťou rozhodnutie Komisie K(2010) 2858 z dôvodu, že deväťmesačná lehota pre spracovanie už uplynula a Komisia preto už nemôže rozhodnúť o žiadosti o odpustenie cla.
                        
                     
                           —
                        
                        
                           Komisia podľa názoru žalobkyne prinajmenšom prekračuje svoje právomoci, keď robí úkony, ktoré prekračujú to, čo je potrebné, aby svoje čiastočne zrušené rozhodnutie uviedla do súladu s rozsudkom Všeobecného súdu z 19. marca 2013 vo veci T-324/10. Komisia tým porušuje článok 266 ods. 1 ZFEÚ, v súvislosti s jej právomocami prijímať opatrenia na vykonanie rozsudkov Všeobecného súdu.
                        
                     
         
               2.
            
            
               Druhý žalobný dôvod založený na porušení článku 907 nariadenia č. 2454/93 a práva na dobrú správu vecí verejných zakotveného v článku 41 Charty základných práv Európskej únie, z dôvodu, že Komisia podľa žalobkyne využila protiprávne možnosť vyžiadať si doplňujúce informácie podľa článku 907 nariadenia č. 2454/93 z dôvodu, aby vylúčila alebo aspoň oddialila budúce uplatnenie článku 909 nariadenia č. 2454/93.
            
         
      (1)  Nariadenie Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex spoločenstva (Ú. v. ES L 253, s. 1).